บลจ.กสิกรไทยเปิดตัวพันธบัตรเกาหลี
บลจ.กสิกรไทยเปิดตัว &#8220;เค สมาร์ทพันธบัตรเกาหลี&#8221; ชูจุดเด่น &#8220;สมาร์ท&#8221; กว่าเดิม เพิ่มโอกาสรับผลตอบแทนมากกว่าตามค่าเงินวอน
26 เม.ย. 2553

บลจ.กสิกรไทยเปิดตัว “เค สมาร์ทพันธบัตรเกาหลี” ชูจุดเด่น “สมาร์ท” กว่าเดิม เพิ่มโอกาสรับผลตอบแทนมากกว่าตามค่าเงินวอน
นายพัชร สมะลาภา   กรรมการผู้จัดการ    บริษัทหลักทรัพย์จัดการกองทุน กสิกรไทย จำกัด   เปิดเผยว่า  จากการที่กองทุนพันธบัตรเกาหลีที่บริษัทเสนอขายมีอัตราผลตอบแทนที่ปรับตัวลดลงจากเฉลี่ย 3.42% ต่อปีในเดือนมีนาคม 2552 ลดลงเหลือเพียง 1.75% ต่อปีในเดือนมีนาคม 2553    เพื่อให้ผู้ลงทุนมีโอกาสได้รับผลตอบแทนเพิ่มขึ้นจากการลงทุนในพันธบัตรรัฐบาลเกาหลีใต้แบบปกติ บริษัทจึงเตรียมเสนอทางเลือกใหม่ในการลงทุนผ่านกองทุนเปิดเค สมาร์ทพันธบัตรเกาหลี (K-Smart Korean Government Bond 1 Year A Fund : KSK1YA)  ซึ่งจะช่วยให้ผู้ลงทุนมีโอกาสได้รับผลตอบแทนอย่างเต็มที่ตามการเติบโตของเศรษฐกิจและค่าเงินวอนที่มีสัญญาณปรับตัวดีขึ้น  เปิดขาย  27 เม.ย. – 4 พ.ค. นี้
“ความน่าสนใจของกองทุนเปิด เค สมาร์ทพันธบัตรเกาหลี 1 ปี เอ อยู่ที่การให้โอกาสรับผลตอบแทนเพิ่มขึ้นตามการขยายตัวของเศรษฐกิจและค่าเงินของเกาหลีใต้  โดยหากค่าเงินวอนแข็งค่าขึ้นตามกรอบที่กำหนดไว้ ผู้ลงทุนก็มีโอกาสได้รับผลตอบแทนสูงถึง 2.60%  มากกว่าผลตอบแทนของกองทุนพันธบัตรเกาหลีปกติซึ่งปัจจุบันอยู่ที่ 1.70% - 1.95% ต่อปี และพันธบัตรรัฐบาลในประเทศซึ่งให้ผลตอบแทนหลังหักภาษีที่ประมาณ 1.38 % ต่อปี  แต่หากค่าเงินวอนในวันสุดท้ายที่ลงทุนไม่เป็นไปตามคาด     ผู้ลงทุนก็ยังมีโอกาสได้รับผลตอบแทนที่เหมาะสมระหว่างอัตราผลตอบแทนขั้นสูงและขั้นต่ำโดยไม่กระทบต่อเงินต้น ซึ่งประมาณการณ์ผลตอบแทนขั้นต่ำที่บริษัทกำหนดไว้ยังคงเป็นอัตราผลตอบแทนที่ดีกว่าอัตราดอกเบี้ยเงินฝากออมทรัพย์หลังหักภาษี ณ ที่จ่ายในปัจจุบัน ซึ่งผู้ลงทุนประเภทบุคคลธรรมดายังไม่ต้องเสียภาษีสำหรับผลตอบแทนจากกองทุนดังกล่าวด้วย” นายพัชรกล่าว
ด้านประมาณการณ์อัตราผลตอบแทนของกองทุนเปิด เค สมาร์ทพันธบัตรเกาหลี 1 ปี เอ (KSK1YA) นายพัชร เปิดเผยว่า กองทุนดังกล่าวจะจะให้โอกาสรับผลตอบแทนในช่วง 0.50% - 2.60% ต่อปี   เปรียบเทียบจากอัตราแลกเปลี่ยนบาท / วอน  ณ ปัจจุบันที่ประมาณ 0.0286 บาท หากถึงวันครบอายุกองทุนอัตราแลกเปลี่ยนยังทรงตัวในระดับเดียวกันนี้   ผู้ลงทุนอาจจะได้รับผลตอบแทนหลังหักค่าใช้จ่ายที่ประมาณ 1.91% แต่หากอัตราแลกเปลี่ยนดังกล่าวเพิ่มขึ้นมากกว่าหรือเท่ากับ 0.0300 บาท โอกาสรับผลตอบแทนจะเพิ่มขึ้นเป็น 2.60% ต่อปี ในทางกลับกันหากอัตราแลกเปลี่ยนลดลงต่ำกว่าหรือเท่ากับ 0.0266 บาท โอกาสรับผลตอบแทนจะลดลงเหลือ 0.50% ต่อปี และหากอัตราแลกเปลี่ยนอยู่ระหว่าง 0.0266 – 0.0300 บาท/วอน ผู้ลงทุนก็จะได้รับผลตอบแทนเคลื่อนไหวในช่วงระหว่าง  0.50% – 2.60% ต่อปี
“บลจ. กสิกรไทยเชื่อว่า เมื่อกองทุนนี้ครบอายุในต้นไตรมาส 2 ของปี 2554 อัตราแลกเปลี่ยนเงินวอน/ดอลลาร์สหรัฐฯ ในช่วงนั้นควรจะแข็งค่าขึ้นอีก และอัตราแลกเปลี่ยนเงินบาท / วอน อาจแข็งค่าขึ้นอีกประมาณ 6.60% เมื่อเทียบกับประมาณการณ์อัตราแลกเปลี่ยนในไตรมาส 2 ของปีนี้ ซึ่งจะส่งผลให้กองทุนเปิดเค สมาร์ทพันธบัตรเกาหลีมีโอกาสให้ผลตอบแทนได้ถึง 2.60%  โดยแนวโน้มเงินวอนที่คาดว่าจะแข็งค่าขึ้นเป็นผลมาจากการส่งออกของเกาหลีใต้ซึ่งฟื้นตัวขึ้นอย่างรวดเร็วเมื่อเศรษฐกิจโลกเริ่มฟื้นตัว ขณะเดียวกันรัฐบาลเกาหลีใต้ก็พยายามที่จะปรับอายุหนี้ของรัฐบาลให้อยู่ในระดับที่เหมาะสม ภาระหนี้ระยะสั้นปรับลดลงเหลือประมาณ 50% ของทุนสำรองระหว่างประเทศซึ่งถือได้ว่าปรับลดลงมาก  ส่วนตัวเลข GDP คาดการณ์ว่า ในปี 2553 เศรษฐกิจเกาหลีใต้จะขยายตัวที่ 5% ซึ่งก็ถือเป็นปัจจัยบวกต่อแนวโน้มอัตราแลกเปลี่ยนบาท / วอนในอนาคต” นายพัชรกล่าวในที่สุด
กองทุนเปิดเค สมาร์ทพันธบัตรเกาหลี 1 ปี เอ (KSK1YA) เป็นกองทุนรวมตราสารหนี้ที่ลงทุนในต่างประเทศ ประเภทรับซื้อคืนหน่วยลงทุนอัตโนมัติ ระยะเวลาลงทุนประมาณ 1 ปี  มูลค่าโครงการ 700 ล้านบาท  กองทุนมีนโยบายป้องกันความเสี่ยงจากอัตราแลกเปลี่ยนโดยจะลงทุนในสัญญาสวอป (Swaps) ประมาณร้อยละ 78 ถึง 82 ซึ่งจะมีอัตราแลกเปลี่ยนเพียงอัตราเดียว และลงทุนในสัญญาออปชั่น (Options) ประมาณร้อยละ 18 ถึง 22 โดยมีประมาณการณ์อัตราแลกเปลี่ยนขั้นต่ำสุดที่ 0.02660 บาทต่อวอนเกาหลีใต้และประมาณการณ์อัตราแลกเปลี่ยน     ขั้นสูงสุดที่ 0.03000 บาทต่อวอนเกาหลีใต้ที่กองทุนสามารถแลกเปลี่ยนเงินตราได้เมื่อครบอายุตราสาร
สำหรับผู้ที่สนใจลงทุนสามารถสอบถามข้อมูลเพิ่มเติม และจองซื้อหน่วยลงทุนในกองทุนดังกล่าวได้ที่ ธนาคารกสิกรไทยทุกสาขา หรือ บริษัทหลักทรัพย์จัดการกองทุน กสิกรไทย จำกัด  ด้วยเงินลงทุนขั้นต่ำเพียง 10,000 บาท